សម្ព័ន្ធ​សាកល​បង្កើត​ឡើង​ដើម្បី​ពង្រីក​កម្មវិធី​ផ្គត់ផ្គង់​​ស្បៀង​អាហារ​ក្នុង​សាលា​រៀន​សម្រាប់​កុមារ​ងាយ​រងគ្រោះ
កម្ម​វិធី​ស្បៀង​អាហារ​​ពិភពលោក​កំពុង​ដឹកនាំ​កម្មវិធី​​មួយ​ដើម្បី​ស្តារ​ឡើង​វិញ​នូវ​កម្មវិធី​ផ្គត់ផ្គង់​​ស្បៀង​អាហារ​ក្នុង​សាលា​រៀន​សម្រាប់​កុមារ​ងាយ​រងគ្រោះ​ដែល​ត្រូវ​បាន​កាត់​ផ្តាច់​ពី​បណ្តាញ​ផ្គត់ផ្គង់​អាហារូបត្ថម្ភ​ដោយសារ​ជំងឺ​រាតត្បាត​កូវីដ១៩។ 
ទីក្រុងហ្សឺណែវ ប្រទេសស្វីស — កុមារប្រមាណ៣៨៨លាននាក់ ឬម្នាក់ក្នុងចំណោមពីរនាក់ នៅទូទាំងពិភពលោក បានទទួលអាហារតាមសាលារៀនរួចហើយនៅពេលដែលជំងឺរាតត្បាតបានចាប់ផ្តើមជាងមួយឆ្នាំមុន។ កម្មវិធីស្បៀងអាហារពិភពលោកបាននិយាយថា នេះជាចំនួនកុមារច្រើនបំផុតក្នុងប្រវត្តិសាស្ត្រដែលបានទទួលអាហារពីប្រភពដ៏សំខាន់នៃការចិញ្ចឹមបីបាច់។ ត្រឹមខែមេសា ឆ្នាំមុន ទីភ្នាក់ងារស្បៀងអាហារនៃអង្គការសហប្រជាជាតិបានរាយការណ៍ថាប្រទេសចំនួន១៩៩ត្រូវបង្ខំចិត្តបិទសាលារបស់ពួកគេដោយសារវិធានការណ៍បិទសកម្មភាពសង្គមដោយសារជំងឺកូវីដ១៩។ ជាលទ្ធផល របាយការណ៍នេះបង្ហាញថា កុមារ៣៧០លាននាក់លែងទទួលបានអាហារប្រចាំថ្ងៃនៅសាលារៀន ដែលសម្រាប់កុមារជាច្រើន វាជាអាហារតែមួយពេលគត់របស់ពួកគេ។ អ្នកនាំពាក្យរបស់ WFP លោក Tomson Phiri និយាយថា ទីភ្នាក់ងាររបស់លោកបានចាប់ផ្តើមប្រមូលផ្តុំអ្នកចូលរួមជាសម្ព័ន្ធមួយ ដើម្បីជួយរដ្ឋាភិបាលស្តារឡើងវិញនិងជំរុញឲ្យមានការទទួលបានអាហារពីកម្មវិធីផ្គត់ផ្គង់អាហារនៅសាលារៀនសម្រាប់កុមារក្រីក្ររាប់រយលាននាក់ទូទាំងពិភពលោក។ លោកនិយាយថា អ្នកចូលរួមត្រូវបានចម្រាញ់ចេញពីជួររដ្ឋាភិបាល ទីភ្នាក់ងារអភិវឌ្ឍន៍ អង្គការសហប្រជាជាតិនិងទីភ្នាក់ងារឯកជនក៏ដូចជាវិស័យផ្សេងៗ។ លោក Phiri និយាយថា៖ «សម្ព័ន្ធនេះមានគោលបំណងស្វែងរកប្រភពមូលនិធិដែលមាននិរន្តភាពនិងប្រកបដោយភាពច្នៃប្រឌិត សម្រាប់កម្មវិធីផ្គត់ផ្គង់អាហារនៅសាលារៀន ពង្រឹងភ័ស្តុតាងនិងការណែនាំដើម្បីកែលម្អកម្មវិធី ក៏ដូចជានាំពហុវិស័យមកចូលរួមជាមួយគ្នាដើម្បីទទួលបានលទ្ធផលប្រសើរសម្រាប់កុមារនៅតាមសាលាក្នុងសាកលលោក»។ លោក Phiri និយាយថា គំនិតផ្តួចផ្តើមនេះចាប់ផ្តើមក្នុងពេលវេលាដ៏សំខាន់បំផុត។ លោកបានហៅ ការផ្គត់ផ្គង់អាហារនៅសាលារៀនថា បានធ្វើឲ្យមានការផ្លាស់ប្តូរខ្លាំងសម្រាប់មនុស្សជាច្រើន មិនត្រឹមតែកុមារឡើយ។ លោក Phiri និយាយថា ឪពុកម្តាយ កសិករខ្នាតតូចនិងសហគមន៍ទាំងមូលទទួលបានផលប្រយោជន៍ នៅពេលដែលកុមារមិនខ្វះអាហារដែលមានសារៈសំខាន់សម្រាប់សុខភាព និងសុខុមាលភាពរបស់ពួកគេ។ លោក Phiri បាននិយាយថា៖ «សកម្មភាពនេះជួយបង្ការភាពអត់ឃ្លាន គាំទ្រសុខភាពរយៈពេលវែង និងជួយឲ្យកុមារបានសិក្សា និងលូតលាស់។ នេះជាការណ៍ពិតសម្រាប់កុមារីជាពិសេស។ នៅទីកន្លែងដែលមានកម្មវិធីផ្គត់ផ្គង់អាហារនៅសាលារៀន កុមារីបានចូលរៀននិងរៀនបានយូរជាងនៅសាលាដែលគ្មានកម្មវិធីផ្តល់អាហារ។ អត្រាការរៀបអាពាហ៍ពិពាហ៍កុមារក៏ថយចុះ ហើយការមានផ្ទៃពោះវ័យជំទង់ក៏តិចជាងមុន»។ កម្មវិធីស្បៀងអាហារពិភពលោកនិយាយថា ខ្លួនរំពឹងថា ដៃគូច្រើនទៀតនឹងចូលរួមក្នុងសម្ព័ន្ធនេះក្នុងប៉ុន្មានខែខាងមុខ មុននឹងកម្មវិធីនេះត្រូវបានអនុវត្តនៅក្នុងកិច្ចប្រជុំកំពូលប្រព័ន្ធអាហារ ដែលជាផ្នែកមួយនៃមហាសន្និបាតក្នុងខែកញ្ញា ឬតុលា។ កិច្ចប្រជុំកំពូលដែលនឹងត្រូវរៀបចំឡើងដោយអគ្គលេខាធិការអង្គការសហប្រជាជាតិលោក Antonio Guterres មានគោលបំណងកែប្រែការផលិត និងការបរិភោគអាហាររបស់ពិភពលោក៕